## Pradas: “La Generalitat treballarà perquè l’aeroport de Castelló siga una referència per a totes les persones usuàries potencials en un radi de 300 quilòmetres”

*** La instal·lació bat el rècord mensual de passatgers al juliol, amb 38.726 usuaris, i en suma 158.573 de gener a juliol, cosa que millora el global de 2022
* La consellera d’Infraestructures subratlla que l’objectiu del Consell “és potenciar les diverses vies d’activitat de l’aeroport i avançar en la diversificació”**

La consellera de Medi Ambient, Aigua, Infraestructures i Territori, Salomé Pradas, ha anunciat que la Generalitat treballarà perquè l’aeroport de Castelló “es consolide com una infraestructura estratègica que oferisca serveis a usuaris d’altres comunitats”. Pradas ha indicat que aquestes instal·lacions “poden aportar un servei de qualitat no només als ciutadans de la Comunitat Valenciana, sinó a altres usuaris potencials situats en un radi de 300 quilòmetres”.

La titular d’Infraestructures, que ha visitat les instal·lacions, ha manifestat que “estem davant d’un projecte sòlid que el PP no només va projectar, sinó que també va impulsar i va concretar, entre crítiques i atacs de l’oposició. Hui aquests atacs s’han demostrat més que injustificats davant de les xifres rècord de passatgers i la projecció de futur que mostra”.

Salomé Pradas ha detallat que l’aeroport ha batut al juliol el rècord mensual de passatgers, amb un total de 38.726, cosa que augmenta més del 18 % els 32.630 de juny, l’anterior registre més alt. D’altra banda, ha assenyalat que en els set primers mesos de l’any la infraestructura acumula 158.573 usuaris. Segons ha apuntat, “aquesta xifra confirma que estem davant del millor any de l’aeroport en termes de trànsit comercial, ja que, en tot just set mesos, ha batut el seu rècord anual de passatgers” i ha superat els 149.339 de 2022.

La titular d’Infraestructures ha recordat que la base castellonenca opera en aquesta campanya el nombre de vols més gran de la seua trajectòria, corresponents a onze rutes regulars, i ha remarcat l’objectiu d’assolir a finals d’any els 250.000 passatgers. “Les xifres constaten l’encert de l’aposta del PP per una infraestructura que ja és clau a la nostra Comunitat i continuarà sent un dels grans motors per al creixement econòmic i el desenvolupament de la província”, ha apuntat.

Durant la seua visita a l’aeroport, la consellera ha recorregut les diverses àrees d’activitat i ha conegut algunes de les empreses basades en les instal·lacions.

La titular d’Infraestructures ha apuntat que la Generalitat apostarà per la millora dels accessos i l’arribada de noves companyies que operen de manera regular en aquestes instal·lacions. “A més, la nostra agenda també implica el fet de potenciar les diverses vies d’activitat de l’aeroport i avançar en l’estratègia de diversificació. Es tracta que l’aeroport, a més de ser una eina per a atraure-hi més turisme i facilitar la mobilitat dels castellonencs, siga un focus d’oportunitats per a l’ocupació, la innovació i la formació, i de cada vegada més serveis a usuaris d’aquesta i d’altres comunitats”.

Fecha: 02/08/2023